देवी-देवतें दे थान्नें पर धूफ-धखाने, गगैह्लां चाढ़ने ते जातरां-कड़ाहियां देने दे अलावा लोक तीर्थ-जातां ते शनान-दान करना बी अपना फर्ज समझदे न। शनान करने ते पाप धोने दी मन्शा कन्नै किश लोक मानसर, सुद्ध महादेव दे हरिद्वार बगैरा जनेह् थाह्रें पर जंदे न पर किश लोक उत्थें गै ‘परानी सुद्ध’ नां दे थाह्रै पर सुद्धी दी पुन्नेआं आले रोज जाइयै शनान करदे न। सनांदे न ओह् थाह्र कदें पद्धरा मदान हा। सुद्ध महादेव आला लेखा गै उत्थें बी मेला लगदा हा पर इक बारी गंदाल झड़ी लग्गी ते उस थाह्र ल्हेस गेआ हा। अदूं दा उत्थें लोकें दा औना-जाना ते शनान करना बंद होई गेदा ऐ। शनान-दान दे अलावा लोक गौ, बड़, तुलसी, आमली, बैर बगैरा बूटें दी पूजा बी करदे न। इनें बूटें चा खासकर बड़ै दे बूटे दी मैह्मा ज्यादा कीती जंदी ऐ। कां ते कुत्ते गी बल बाह्ना बी लोकें निजम बनाए दा ऐ। पूजा-पाठ करने ते नत्त-बरत रक्खने दा बी रवाज ऐ। धार्मिक आस्था किश ज्यादा होने करी लोक नरातें दे दिनें पंतै शा सांख रुहांदे न। रोज पंत आइयै पाठ करदा ऐ ते नौमीं आले रोज कंजकां पूजियां जंदियां न। नत्तें-बरतें च पुन्नेआं, सोमवार, मंगलवार, शुक्करवार ते शनिवार दे नत्तें गी तरजीह् दित्ती जंदी ऐ। एह् नत्त घरै-बाह्ररै दी सलमाती आस्तै ज्यादातर जनानियां रखदियां न। पुन्नेआं दा नत्त मड़द बी रखदे न।